Virallinen lehti nro C 096 , 08/04/1999 s. 0101



KIRJALLINEN KYSYMYS E-2475/98 esittäjä(t): Leonie van Bladel (UPE) neuvostolle (1. syyskuuta 1998) Aihe: Eurooppalaiset tietokannat murhaajia ja raiskaajia sekä kadonneita lapsia koskevista tiedoista 1. Onko neuvosto tietoinen, että nykyisen sosiaalisen liikkuvuuden vuoksi nopea ja tehokas vakavia rikoksia, kuten raiskauksia ja murhia, sekä kadonneita lapsia koskevien tietojen vaihto on ehdottoman välttämätöntä Euroopassa? 2. Onko neuvosto valmis tekemään mahdollisimman pikaisesti aloitteen eurooppalaisen DNA-tietokannan toteuttamisen mahdollistamiseksi, jotta Euroopassa voitaisiin vaihtaa mahdollisimman tehokkaasti ja nopeasti sarjaraiskaajia ja murhaajia sekä lastenraiskaajia ja -murhaajia koskevia DNA-tietoja? 3. Voisiko neuvosto tehdä mahdollisimman pikaisesti aloitteita kaikkien kadonneiden lasten tiedot sisältävän yhteisen eurooppalaisen tietokannan toteuttamiseksi? Vastaus (9. marraskuuta 1998) DNA-analyysitulosten vaihdosta 9. kesäkuuta 1997 annetussa neuvoston päätöslauselmassa(1) jäsenvaltioita kehotetaan harkitsemaan kansallisten tietopankkien perustamista, jotta DNA-analyysituloksia voitaisiin vaihtaa jäsenvaltioiden kesken. Päätöslauselmassa kehotetaan jäsenvaltioita perustamaan tietopankkinsa käyttäen samoja DNA-markkereita, samojen standardien mukaisesti ja niiden yhteensopivuudesta huolehtien. Käytettävien markkereiden ja standardien sekä tietojenvaihtojärjestelmän valinta on tehtävä tutkimusten perusteella. Parhaillaan tutkitaan mahdollisuutta kehittää DNA-profilointia varten sovittuja markkereita ja standardeja sekä jäsenvaltioiden välistä DNA-tietojen vaihtojärjestelmää, jossa Euroopan rikoslaboratorioiden yhteistyöelin (ENFSI) avustaa ja jota EU rahoittaa STOP-ohjelman puitteissa (yhteinen toiminta ihmiskaupan ja lasten seksuaalisen hyväksikäytön torjunnasta vastaavien henkilöiden kannustus- ja vaihto-ohjelman perustamisesta)(2). Seuraavana vaiheena on harkittava Eurooppalaisen DNA-tietopankin perustamista sitten, kun DNA-analyysitulosten vaihdon edellytykset on täytetty. Tässä yhteydessä on pohdittava mikä olisi Europolille sopiva tehtävä. Joillakin jäsenvaltioilla on valmiina kansallinen DNA-tietokanta, toisissa sellaista ollaan perustamassa lähivuosina. Yhteisten profiloivien markkereiden ja standardien sopimiseksi työskennellään edelleen, jotta neuvostolle voitaisiin esittää ehdotuksia jäsenvaltioiden välisen DNA-analyysin tietojen vaihdon helpottamiseksi. Osana ihmiskaupan ja lasten seksuaalisen hyväksikäytön vastaisesta toiminnasta 24 päivänä helmikuuta 1997 hyväksytyn yhteisen toiminnan(3) täytäntöönpanoa neuvosto hyväksyi 19. maaliskuuta 1998 pitämässään istunnossa ehdotukset kadonneita henkilöitä koskevien kansallisten koordinaatiopisteiden perustamiseksi ja olemassa olevien pisteiden työmenetelmien parantamiseksi suurimmassa vaarassa olevien kadonneiden henkilöiden ollessa etusijalla. Näistä kansallisista koordinaatiopisteistä luodaan verkosto. Tässä yhteydessä neuvosto muistuttaa työstä, jota on tehty Schengenin tietojärjestelmän (19. kesäkuuta 1990 tehdyn Schengenin yleissopimuksen 97 artikla) ja Interpolin (Automaattinen tietojenhaku) puitteissa. (1) EYVL C 193, 24.6.1997, s. 2. (2) EYVL L 322, 12.12.1996, s. 7. (3) EYVL L 63, 4.3.1997, s. 2.